Muligheter

=Muligheter ved bruk av wiki= = = På forrige side ga jeg eksempler på hvordan man ved å bruke wiki kunne oppnå tverrfaglighet, lærersamarbeid om konkretisering av læreplanmål og produksjon av multimodale tekster. I det følgende ønsker jeg å utdype noen av fordelene med å bruke wiki i undervisningen:

LK 06
Etter innføringen av Kunnskapsløftet (LK 06) kan ingen lærere forholde seg likegyldig til bruk av teknologisk verktøy i skolen. Wiki er en måte å ta i bruk et digitalt medium uavhengig av fag og tema. I læreplanen til ethvert fag vil bruk av digitale verktøy være innlemmet som en av fem grunnleggende ferdigheter. Hva som ligger i begrepet //digitale verktøy// er fagavhengig. Som tidligere nevnt er det en rekke fag som i tillegg til å sette fokus på digitale verktøy i sammenheng med grunnleggende ferdigheter, stiller krav om fagspesifikk bruk av sådanne. Eksempler på slike fag kan være norsk, samfunnsfag, og mediefag.

Kreativitet og skaperkraft
Internetts muligheter ligger vel så mye i å dele, samhandle og skape sammen med andre likesinnede som i å publisere, skriver Richardson i boken Blogs, Wikis, Podcasts, and other Powerful Web Tools for Classrooms. Å lage en wiki sammen med kollegaer og elever kan være en måte å ta i bruk den enkeltes kreativitet på. Her er det rom for å skape sammensatte tekster, og deltakere kan bruke ulike metoder for å bidra med film, foto, lyd, grafisk design, skriftspråk, animasjon og tale om ønskelig. Arbeidsmetodene for hvordan innholdsproduksjonen skal foregå kan også varieres. Man kan legge mange andre kilder til grunn enn læreboka i innholdsfremstillingen. Elever kan for eksempel bli utstyrt med kamera eller lydopptaker og intervjue aktuelle kilder. De kan søke og lære seg kildekritikk. De kan produsere sammensatte tekster basert på et stort utvalg av både skriftlige, muntlige, formelle og uformelle kilder. Et av kjennetegnene på barn og unge født etter 1985 er i følge OECDs prosjekt New Millennium Learners at de i tillegg til å være brukere av web 2.0 **tilegner seg kunnskap gjennom å prosessere oppstykket, ikke-lineær informasjon som gjerne er digital og ikke trykt**. For denne generasjonen tilbyr wikiarbeidsformen alternativer til les-og-skriv-strategier for læring. Det er rom for kreativitet og skaperkraft når man jobber med wiki.

Prosessorientert skriving
Ved at elever og lærere samarbeider om å utvikle wikien vil man få muligheten til å stadig forbedre hverandres tekster ved hjelp av tilbakemelding. Skolenettet forklarer begrepet prosessorientert skriving som et samspill mellom den lærende og læreren der en viktig del av læreprosessen er tilbakemeldingen som gis underveis i tekstproduksjonen. Denne formen for undervisning gir god anledning til det Forskrift om endring i forskrift til opplæringslova sier om underveisvurdering; her er det naturlig at læreren har en dialog med elevene om det de produserer av sammensatte tekster, og at tekstene hele tiden er under utvikling. Avhengig av wikiens tema, kan det også være naturlig å endre innholdet underveis. Etter hvert som elevene utvider sin kunnskap; kan det bli naturlig å bygge ut wikien med mer dybdekunnskap og eksempler på ulike temaer.

Variasjon i undervisning
Mulighetene wiki gir når det gjelder å variere undervisningen er mange. Wiki kan brukes på hele fag, tverrfaglig, på delemner, i sosial sammenheng (som å planlegge en klassetur) eller som et sted å samle relevant kunnskap. Variasjon i undervisningsformer er aktuelt i de fleste sammenhenger, ikke bare for elevene, men også for lærernes skyld.

===Sosiokulturelt læringsperspektiv=== Et sentralt kjennetegn med wiki er at oppbyggingsstrukturen er flat på den måten at elever og lærere har samme mulighet til å legge ut og redigere fagstoff. Avhengig av læringsprosjektets struktur kan man gjøre ansvaret for å legge ut fagstoff kollektivt. Da kan man, slik Lund refererte til, oppleve at gruppen deltar i en læreprosess der kunnskapsproduksjonen gir en kollektiv gevinst som igjen gagner individet.

Mulighetene til å tydeliggjøre tverrfaglige sammenhenger er også gode ved bruk av wiki. Her er det målgruppen, altså de som skal oppnå kompetansemålene som er aktive i innholdsproduksjonen og ved hjelp av kompetente andre, for eksempel lærere som kjenner de ulike læreplanene, kan man klare å lage en wiki som gir oversikt over de ulike fagene og deres sammenheng. Dette kan sees i lys av sosiokulturell læringsteori og det som har vært nevnt om å bruke kompetente andre som stillas i en læreprosess.

En annen mulighet bruken av wiki gir er mulighetene for asynkrone samarbeidsprosesser. Elever og lærere kan produsere innhold, stille spørsmål og legge inn kommentarer uavhengig av tid og sted. Dersom man underviser en gruppe som er geografisk spredt, er muligheten for tradisjonelt gruppearbeid tilstede ved hjelp av wiki.

Praktisk innlæring av etikk og opphavsrett
Når man bruker wiki i undervisningen er det avgjørende å ha kontroll på begreper som ytringsfrihet, etikk i publiseringssammenheng og på lov om opphavsrett. På samme måte som disse temaene kan være en begrensning når man jobber med wiki, kan de også være en fin mulighet til å lære elevene om begrepenes innhold på en konkret måte der de selv må forholde seg aktivt til dem når de publiserer sitt materiale.